KIRJALLINEN KYSYMYS E-3059/02 esittäjä(t): Luciano Caveri (ELDR) komissiolle. Fiatin kriisi.



Virallinen lehti nro 092 E , 17/04/2003 s. 0226 - 0227



KIRJALLINEN KYSYMYS E-3059/02 esittäjä(t): Luciano Caveri (ELDR) komissiolle (25. lokakuuta 2002) Aihe: Fiatin kriisi Italian Fiatia koetteleva syvä taloudellinen kriisi on viimeisin esimerkki Euroopan taloutta viime kuukausina ravistelleista suuryritysten ongelmista. Vaatimukset teollisuuden kauaskantoisesta rakennemuutoksesta ovat huolestuttavia koko Euroopan talouden kannalta ja erityisenä vaarana on laajamittainen työpaikkojen menettäminen. Fiatin kriisi saattaa säteillä useisiin autoteollisuuden alihankkijayrityksiin ja sen kerrannaisvaikutukset ovat huolestuttavia. Aikooko komissio tarkastella näitä ongelmia kokonaisvaltaisesti ja tehdä ehdotuksia tällaisten seurauksiltaan merkittävien talouskriisien ratkaisemiseksi? Anna Diamantopouloun komission puolesta antama vastaus (3. joulukuuta 2002) Renault'n suljettua tehtaansa Vilvordessa vuonna 1997 teollisuuden muutoksia käsitellyt korkean tason työryhmä (Gyllenhammarin työryhmä) laati muutosten hallinnasta vuonna 1998 kertomuksen, jossa todettiin, että muutos voi olla myönteinen, jos se on ennakoitu asianmukaisesti. Sen vuoksi Euroopan elin- ja työolojen kehittämissäätiöön perustettiin vuoden 2001 lokakuussa Euroopan muutoksenseurantakeskus (EMCC), jonka tehtävänä on käsitellä teollisuuden muutoksiin liittyviä asioita. Euroopan muutoksenseurantakeskuksen perustaminen on yksi komission vuoden 2000 kesäkuussa esitetyn sosiaalisen toimintaohjelman pääasiallisista toimenpiteistä ja vastaa komission teollisuuden muutoksia käsitelleen korkean tason työryhmän vaatimuksia. Muutoksenseurantakeskuksen tavoitteena on antaa Euroopan sosiaalipolitiikan keskeisille toimijoille välineitä, jotta heillä olisi käytettävissään enemmän tietoa muutosprosessien hallinnasta tehtäviä päätöksiä varten. Lisäksi unioni on vuosien varrella kehittänyt politiikkoja ja välineitä, joiden tavoitteena on varmistaa, että yrityksen uudelleenjärjestely toteutetaan sosiaalisesti hyväksyttävällä tavalla. Voimassaolevan politiikan ansiosta jokaisesta yrityksen uudelleenjärjestelystä on tiedotettava tehokkaasti etukäteen ja neuvoteltava työntekijöiden edustajien kanssa sosiaalisten vaikutusten välttämiseksi tai vähentämiseksi yhteisön joukkovähentämistä(1), yrityksen luovutusta(2), eurooppalaista yritysneuvostoa(3) ja työntekijöille tiedottamista ja heidän kuulemistaan(4) koskevien direktiivien mukaisesti. Lisäksi komissio teki tammikuussa 2002 merkittävän aloitteen, jossa pyydettiin työmarkkinaosapuolia Euroopan tasolla laatimaan ja kehittämään periaatteita yritysten uudelleenjärjestelyn hallitsemiseksi. Komissio toivoo, että työmarkkinaosapuolet päättävät ottaa tämän tärkeän asian käsiteltäväksi. (1) Neuvoston direktiivi 98/59/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä. (Direktiivi kodifioi direktiivit 75/129/ETY ja 92/56/ETY). EYVL L 225, 12.8.1998. (2) Neuvoston direktiivi 2001/23/EY, annettu 12 päivänä maaliskuuta 2001, työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä. EYVL L 82, 22.3.2001. (3) Neuvoston direktiivi 94/45/EY, annettu 22 päivänä syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä. EYVL L 254, 30.9.1994. (4) Euroopan parlamentin ja neuvoston direktiivi 2002/14/EY, annettu 11 päivänä maaliskuuta 2002, työntekijöille tiedottamista ja heidän kuulemistaan koskevista yleisistä puitteista Euroopan yhteisössä. EYVL L 80, 23.3.2002.